নির্দলীয় সরকারের অধীনে নির্বাচনের দাবিতে ২৭ ফেব্রুয়ারি বাম জোটের সমাবেশ
দ্বাদশ জাতীয় সংসদ নির্বাচন বাতিল করে নির্দলীয় নিরপেক্ষ সরকারের অধীনে নির্বাচনের দাবিতে আগামী ২৭ ফেব্রুয়ারি সারা দেশে বিক্ষোভ-সমাবেশ করবে বাম গণতান্ত্রিক জোট।
তাদের আরও দাবির মধ্যে আছে দ্রব্যমূল্য নিয়ন্ত্রণ, রেশন ব্যবস্থা ও ন্যায্যমূল্যের দোকান চালু, খেলাপি ঋণ ও বিদেশে পাচার হয়ে যাওয়া টাকা উদ্ধার, দুর্নীতি-লুটপাটকারীদের বিরুদ্ধে ব্যবস্থা গ্রহণ, ন্যূনতম জাতীয় মজুরি নির্ধারণ, কৃষি পণ্যের ন্যায্য মূল্য নির্ধারণ, ক্ষেতমজুরসহ সবার কাজের নিশ্চয়তা, বিদ্যুৎ-গ্যাস-পানির মূল্য বৃদ্ধি না করা।
আজ এক সভায় বাম গণতান্ত্রিক জোটের নেতারা বলেন, বর্তমান অবস্থা বহাল থাকলে একদলীয়, কর্তৃত্ববাদী, স্বৈরাচারী, দুঃশাসন আরও দীর্ঘায়িত হওয়ার সম্ভাবনা থেকে যাবে। এর বিপরীতে জঙ্গিবাদ, চরমপন্থা, চক্রান্ত-ষড়যন্ত্র ও রাজনৈতিক অস্থিতিশীল অব্যাহত থাকবে। আরও বলা হয়, গণতন্ত্রের মডেল সম্পর্কে সরকার প্রধান ও তাদের সমর্থক বুদ্ধিজীবীদের অনেকেই একাধিকবার বলেছেন, 'গণতন্ত্র একেক দেশে একেক রকম। এ কথার মধ্য দিয়ে নতুন ধারার একদলীয় শাসনের ইঙ্গিত প্রকাশিত হয়েছে।
সভায় বলা হয়, ভূ-রাজনৈতিক আধিপত্য বিস্তার এবং ব্যবসা-বাণিজ্য বাগিয়ে নিতে সাম্রাজ্যবাদী শক্তি নির্বাচনকে ঘিরে কাজ করছে। এই ধারা অব্যাহত থাকলে দেশ আরেক সংকটে পড়তে পারে।

দ্বাদশ জাতীয় সংসদ নির্বাচন বাতিল করে নির্দলীয় নিরপেক্ষ সরকারের অধীনে নির্বাচনের দাবিতে আগামী ২৭ ফেব্রুয়ারি সারা দেশে বিক্ষোভ-সমাবেশ করবে বাম গণতান্ত্রিক জোট।